Projekt **Unesco priložnost: STARA igr(ač)a ZA NOVO veselje**

S hitrim tempom življenja se je tudi življenje otrok zelo spremenilo. Stvari hitro zastarijo in postajajo otrokom nezanimive, na drugi strani pa so otroci zasuti z novostmi, ki so jim predstavljene tako, da so jim neizmerno všeč. Otrokom starši seveda želijo ugoditi, a so z izpolnjevanjem njihovih želja povezani tudi stroški.

Prav zato smo se na šoli odločili, da v okviru Unesca izvedemo projekt **menjave iger, igrač in športnih pripomočkov**, ki so še uporabni, a jih otroci ne uporabljajo več, ker so se jih naveličali.

Projekt **Unesco priložnost: STARA igr(ač)a ZA NOVO veselje** bo v šolskem letu 2018/2019 trajal od oktobra do maja. Dejavnosti v okviru projekta (zamenjava iger, igrač, športnih pripomočkov, ki so se jih otroci/učenci naveličali, a so še vedno uporabni in zanimivi za koga drugega, spoznavanje in igranje iger, ki so jih nekoč igrali naši predniki) lahko v prostorih svojega zavoda izvedete kadar koli v času trajanja projekta, zaželeno pa je, da morda v mesecu oktobru, ko obeležujemo **teden otroka**, **v božično-novoletnem času**, ko običajno vsi pretiravamo z nakupovanji, pa je morda čas, da se ustavimo in premislimo, ali res potrebujemo novo igračo, ki bo zanimiva le nekaj dni, ali pa lahko staro zamenjamo za novo, ali v tednu, ko praznujemo **dan Zemlje** (22. april).

Projekt je namenjen predšolskim otrokom ter učencem razredne in predmetne stopnje. Nikoli namreč ni prezgodaj ali odveč, da mlade spodbudimo k premišljenemu ravnanju z materialnimi stvarmi in tako posledično privzgojimo pozitiven odnos do okolja in skrb zanj ter trajnostni način življenja.

Pred izvedbo projekta otroke/učence nagovorite, da lahko stara igrača nekomu prinese veliko veselja, spodbudite jih, da v šolo prinesejo igrače, igre in pripomočke, ki so se jih tudi sami naveličali in bi jih želeli zamenjati za druge. Prav tako lahko na dan izvedbe projekta skupaj z otroki obudite katero od že skoraj pozabljenih družabnih iger iz časa naših babic, dedkov in jo tako prenesete na poznejše rodove.

POMEMBNI DATUMI:

Na projekt se lahko prijavite do vključno **10. oktobra 2018**, in sicer na e-naslov lucija.levart@oszrece.si.

Najpozneje do **31. maja 2019** na navedeni e-naslov pošljite evalvacijsko poročilo s podatki, ki jih boste navedli tudi ob prijavi (glej obrazec spodaj), primere dobre prakse, fotoreportažo, poročilo ali povezavo do spletnih strani, kjer si bo mogoče ogledati, kako je projekt potekal pri vas.

Zgrabite priložnost in preplavilo vas bo veselje!

PRIJAVA K PROJEKTU

**Unesco priložnost: STARA igr(ač)a ZA NOVO veselje**

Podatki o zavodu (ime, naslov, telefon, E-naslov):Mentorji (ime in priimek):

Število sodelujočih vrtčevskih otrok/učencev 1. triade/učencev 2. triade/učencev 3. triade: